Sóttvarnalæknir segir það áhyggjuefni að erlendir ferðamenn komi hingað til lands í stuttar ferðir til að sjá eldgosið í Geldingadölum og virði þannig sóttkví að vettugi. Erfitt sé að bregðast við slíku.
Fjórir greindust með COVID-19 innanlands í gær, þar af voru tveir ekki í sóttkví. Alls greindust tíu um helgina, þar af þrír utan sóttkvíar. Samkvæmt upplýsingum frá Almannavörnum er verið að rekja smitin sem greindust utan sóttkvíar. Ekki er enn hægt að segja til um hvort smitin tengjast hópsýkingum sem hafa komið upp undanfarna viku.
Þórólfur Guðnason sóttvarnalæknir segir að frá því að eldgosið hófst hafi verið nokkuð um að erlendir ferðamenn komi hingað gagngert til að sjá gosið og virði allar sóttkvíarreglur og aðrar sóttvarnareglur að vettugi.
Landamæraverðir og lögregla á Suðurnesjunum hafa ákveðið að taka hart á því og fylgja því eftir og ég er bara mjög ánægður með það.
Með því að spyrja fólk og hvetja fólk og benda fólki á, sem kemur hingað til landsins, að það geti ekki farið á gosstöðvarnar. Sérstaklega fólki sem ætlar bara að dvelja hérna nokkra daga, 3-4 daga. Það er eitthvað skrýtið að fólk ætli bara að vera í sóttkví 3-4 daga og fara svo aftur úr landi þannig að það eru allskonar þannig hlutir sem hægt er að skoða.
Eru dæmi um það eftir að eldgosið hófst að fólk sé að koma hingað í svona stuttar ferðir? Já ég held það. Maður heyrir það frá lögreglunni og fleirum.
Það er lítið hægt að gera til að koma í veg fyrir þetta? Við getum reynt að benda fólki á þetta, Auðvitað er það erfitt.
Nokkuð er um að erlendir ferðamenn komi hingað til lands í stuttar ferðir til að sjá eldgosið í Geldingadölum og fari ekki í sóttkví. Þetta segir sóttvarnalæknir. Lögregla ætlar að taka upp eftirlit við gosstöðvarnar. 